 **Crna Gora**

**Zavod za zapošljavanje Crne Gore**

**Broj:** 05-120/24-1988

Na osnovu člana 44 stav 3 Zakona o posredovanju pri zapošljavanju i pravima za vrijeme nezaposlenosti (»Sl. list Crne Gore«, br. 24/19) Zavod za zapošljavanje Crne Gore (u daljem tekstu: Zavod) raspisuje

**K O N K U R S**

**za izbor korisnika bespovratnih sredstava za samozapošljavanje**

**Predmet konkursa**

Predmet konkursa je izbor korisnika bespovratnih sredstava za samozapošljavanje po Programu »Podsticaji za samozapošljavanje« za 2024. godinu (u daljem tekstu: Program), dostupnim na adresi <http://www.zzzcg.me>

Program je namijenjen nezaposlenim licima do navršenih 29 godina života, tj. licima koja nijesu navršila 30 godina života, a prijavljena su u evidenciju Zavoda najkraće četiri mjeseca u kontinuitetu prije dana raspisivanja konkursa za izbor korisnika bespovratnih sredstava za samozapošljavanje, kao i nezaposlenim ženama prijavljenim u evidenciju Zavoda najkraće četiri mjeseca u kontinuitetu prije dana raspisivanja ovog konkursa.

Program treba da doprinese povećanju zaposlenosti, odnosno smanjenju nezaposlenosti za najmanje 75 lica iz evidencije Zavoda, koja će uz određeni finansijski i nefinansijski podsticaj za pokretanje sopstvenog biznisa, osnovati jednog od oblika obavljanja privredne djelatnosti u kojem će zasnovati radni odnos i shodno poslovnoj viziji razvoja svojih biznis ideja otvoriti nova radna mjesta za dodatno zapošljavanje.

.

**Uslovi konkursa**

Uslovi za dodjelu bespovratnih sredstava za samozapošljavanje utvrđeni su Programom (Poglavlje II, tačka 2.1) i podrazumijevaju tri aspekta prihvatljivosti, tj. opravdanosti koji se odnose na:

- podnosioce zahtjeva za dodjelu bespovratnih sredstava za samozapošljavanje;

- aktivnosti za koje se mogu dodijeliti bespovratna sredstva za samozapošljavanje;

- troškove za koje se mogu dodijeliti bespovratna sredstva.

Ispunjenost uslova cijeniće Komisija za obradu zahtjeva i utvrđivanje liste učesnika javnog konkursa (u daljem tekstu: Komisija).

**Kriterijumi izbora**

Zahtjeve za dodjelu bespovratnih sredstava za samozapošljavanje ocjenjivaće Komisija primjenom sljedećih kriterijuma izbora korisnika sredstava: »Biznis plan«, »Resursi za poslovanje«, »Dužina nezaposlenosti«, »Konkurentnost i razvijenost opštine realizacije biznis plana« i »Dodata vrijednost«, utvrđenih Programom (Poglavlje VI).

Maksimalan broj bodova koji se može ostvariti primjenom navedenih kriterijuma izbora je 100.

Komisija će na osnovu navedenih kriterijuma izbora ocijeniti zahtjeve i utvrditi bodovnu listu učesnika javnog konkursa.

Izbor korisnika sredstava izvršiće se na osnovu bodovne liste učesnika konkursa, a u okviru raspoloživih sredstava za ovu namjenu.

Odluku o izboru korisnika bespovratnih sredstava za samozapošljavanje donijeće Upravni odbor Zavoda, na predlog direktora Zavoda.

Nakon donošenja odluke o izboru korisnika bespovratnih sredstava za samozapošljavanje, a prije zaključivanja ugovora sa Zavodom, korisnik će registrovati privrednu djelatnost i izvršiti obaveze na način i u roku utvrđenom Programom (Poglavlje II, tačka 2.4). U suprotnom, odobreni zahtjev biće zamijenjen sljedećim zahtjevom sa bodovne, odnosno rang liste koji je u okviru raspoloživih finansijskih sredstava za relalizaciju Programa.

Međusobna prava, obaveze i odgovornosti Zavoda i izabranih korisnika bespovratnih sredstava za samozapošljavanje urediće se ugovorom. Nacrt ugovora sa Operativnim priručnikom koji čini njegov sastavni dio dostupni su na adresi: <http://www.zzzcg.me>

**Finansijski podsticaj**

Raspoloživa sredstva zafinansiranje realizacije biznis ideja izabranih korisnika po ovom konkursu, iznose 750.000,00 €.

Minimalan iznos bespovratnih sredstava za samozapošljavanje, koji se može dodijeliti jednom korisniku je 4.000,00 €.

Maksimalan iznos bespovratnih sredstava za samozapošljavanje, koji se može dodijeliti jednom korisniku je 10.000,00 €.

Zavod dodjeljuje bespovratna sredstva novoosnovanom pravnom ili fizičkom licu korisnika bespovratnih sredstava za samozapošljavanje, odnosno privrednom društvu ili preduzetniku, kao državnu pomoć male vrijednosti, tzv. de minimis pomoć.

Pomoć dodijeljena jednom korisniku tokom bilo kojeg perioda od tri fiskalne godine, a koja ne prelazi iznos od 300.000,00 € je *de minimis* pomoć.

**Način, mjesto i vrijeme podnošenja zahtjeva**

Jedan podnosilac može da podnese samo jedan zahtjev za dodjelu bespovratnih sredstava za samozapošljavanje, a time i jedan biznis plan.

Zahtjev sa pripadajućim prilozima podnosi se na propisanim obrascima koji čine sastavni dio Uputstva za podnosioce zahtjeva za dodjelu bespovratnih sredstava za samozapošljavanje (u daljem tekstu: Uputstvo), dostupnim na adresi <http://www.zzzcg.me>

Zahtjev i prilozi ručno pisani ili dostavljeni na nekim drugim obrascima neće se razmatrati.

Zahtjev za dodjelu bespovratnih sredstava - *Obrazac A*, sastoji se od sljedećih priloga:

Prilog 1: Biznis plana - *Obrazac B*;

Prilog 2: Izjava podnosioca zahtjeva – *Obrazac C*.

Uz zahtjev sa pripadajućim prilozima dostavlja se i dokumentacija kojom podnosilac dokazuje navode iz biznis plana (*Obrazac B)*. Pored obaveznih dokaza, tj. dokumenata zahtjevanih biznis planom, podnosilac može dostaviti i druga dokumenta kojima će potkrijepiti, odnosno dokazati navode iz biznis plana.

Zahtjev sa pripadajućim prilozima i dokumentima koji čine njihov sastavni dio, predaje se u papirnom obliku u dva primjerka (original i kopija originala) i skenirano u jednom primjerku u PDF formatu (na USB memoriji) koji treba da sadrži iste informacije koje sadrži i papirni format zahtjeva.

Zahtjev se šalje kao preporučena pošiljka ili se lično predaje na adresu: Bulevar revolucije br. 5, 81000 Podgorica.

Na koverti treba navesti:

* Naziv i adresu primaoca zahtjeva, tj. Zavod za zapošljavanje Crne Gore - Komisija za obradu zahtjeva i utvrđivanje liste učesnika javnog konkursa;
* Ime, prezime i adresu podnosioca zahtjeva;
* Broj konkursa na koji se zahtjev podnosi.

Konkurs je otvoren od dana objavljivanja u sredstvima javnog informisanja, na sajtu Zavoda - <http://www.zzzcg.me> i oglasnim tablama biroa rada.

Krajnji rok za podnošenje zahtjeva je 20/09/2024. godine. Zahtjevi koji se lično predaju mogu se podnijeti Zavodu do 14 časova.

**Informacije**

Sastavni dio Konkursa je Uputstvo koje ima za svrhu da zainteresovanim nezaposlenim licima približi postupak podnošenja zahtjeva za dodjelu bespovratnih sredstava za samozapošljavanje, dajući im smjernice kroz ključne elemente Programa “Podsticaji za samozapošljavanje” za 2024. godinu.

Sve potrebne informacije o uslovima i načinu podnošenja zahtjeva za dodjelu bespovratnih sredstava mogu se dobiti u područnoj jedinici biroa rada podnosioca zahtjeva i na e-mail adresi [samozaposljavanje@zzzcg.me](mailto:samozaposljavanje@zzzcg.me) tokom trajanja konkursa.